kardosdrur/scandi-wiki huggingface dataset:
Jacob Graah

Jacob Graah (født 1721 i Rendsborg, død 1756 under skibsforlis) var en dansk forfatter, præst og Kinarejsende.

Jacob Graah blev født i Rendsborg, hvor hans far, Jens Graah, var regimentskvartermester (død 1743). Han blev student fra Fredericia Latinskole 1739, lå på Borchs Kollegium 1745-50 og var derefter huslærer for Abraham Lehns søn, Poul Abraham Lehn, indtil denne kunne begynde som student på Københavns Universitet 1752.

Graahs bibliografi er ikke lang. Hans debut i bogform var med Exoptatissimis nuptiis. Quas princeps Fridericus cum Ludovica celebrat, 1743, (Bryllupslængsler. Som Prins Frederik fejrer med Louise). I anledning af at giftede Frederik V sig med Louise af Storbritannien. Ægteskabet blev indgået i Hannover med brudens bror, hertugen af Cumberland, som stedfortræder, og vielsen blev senere samme år gentaget i København med bruden selv.

I Spectatorfejden (se Jørgen Riis) optrådte han med sej udholdenhed, men ikke synderlig begavet, som magister Andreas Johansen Lundhoffs forsvarer overfor Jørgen Riis' satiriske angreb (i Lærde Tidender 1745).

Graahs anvendte flittigt sin rimekunst som lejlighedspoet og ved omskiftelser i kongehuset måtte også hans muse give bidrag. Desuden oversatte han Johann Elias Schlegels mislykkede tragedie Kong Knud.

Graah samlede sine forskellige værker 1751 under titlen Poetisk Tidsfordriv, Sproget til Nytte og Sir paa danske Vers Tid efter anden udførte, i 2 dele. 1753 tog han attestats (tilladelse til at kunne prædike offentligt) og fik kort efter hyre som skibspræst på et skib til Kina. Han opholdt sig nogen tid i Kanton og vekslede i slutningen af 1754 breve med jesuiten Lefebure i Maçao, hos hvem han søgte oplysning om landets historie med videre. Kort tid efter påmønstrede han et skib for at rejse hjem, men omkom ved skibets forlis, 1756.

Eksterne kilder og henvisninger 

 Google books
 Jacob Graah på Dansk Forfatterleksikon
 Danske Litteraturpriser

Præster fra Danmark
Digtere fra Danmark
Personer i oplysningstiden
Danskere i 1700-tallet
Personer fra Rendsborg
Personer i Dansk Biografisk Leksikon
Dansksprogede forfattere fra Danmark
Studenter fra Fredericia Gymnasium
Andreas Johansen Lundhoff

Andreas Johansen Lundhoff (ca. født 1710, død ca. 1748) var en dansk filosof.

Lundhoff blev student fra Frederiksborg Latinskole 1731. Fattig og uden mindste stipendium studerede og informerede han, tog 1742 magistergraden og holdt derefter uden at forlange betaling foredrag over filosofi og matematik.

Han hører til banebryderne her hjemme for Christian Wolffs filosofi, hvis system han har udviklet (1742 – 1744) i en række latinske og danske småskrifter, de fleste bekostede af generalprokurør Jens Severin Wartberg. Heri giver han prøver på danske filosofiske kunstord.

Mellem de unge har han vundet ivrige og hengivne tilhængere, men da han i et ugeblad, Den danske Spectators filosofiske Spectator (november 1744-januar 1745), med pedantisk tørhed, men ganske lemfældig ville give et filosofisk korrektiv til Jørgen Riis' satiriske betragtninger, affejede Riis' Antispectator skånselløst med sviende hån "den store Wolfens Abe".

Da danske lærebøger 1739 påbødes indførte i Latinskolen, oversatte Lundhoff Langes latinske grammatik fra tysk (1741). Skønt bogens beskikkede revisor, professor Johannes Peder Anchersen, anbefalede den, og en kongelig resolution befalede dens brug i skolerne, bevirkede Konsistoriums seje modstand dog, at han ikke opnåede at få 2. oplag (1746) autoriseret som skolebog. Man gjorde gældende, at Lundhoff, skønt en from og flittig mand, ikke havde den erfarenhed i det latinske sprog, som udkrævedes. Forgæves har han søgt pladser som lønnet magister legens, konrektor, professor i Sorø Akademi, endelig rejsestipendium til Halle. Skuffet i alle sine forhåbninger og økonomisk ødelagt ved udgivelsen af grammatikken måtte han tage kondition hos præsten i Kundby. Yderlig fattig er han død på Vognserup 1748 (begravet 16. oktober).

Henvisning 
 Dansk biografisk lexikon, bind X

Filosoffer fra Danmark
Skolefolk fra Danmark
Sprogvidenskabsfolk fra Danmark
Danskere i 1700-tallet
Personer i Dansk Biografisk Leksikon
Dansksprogede forfattere fra Danmark
Christian Christopher Reenberg

Christian Christopher Reenberg (4. august 1687 i Aalborg – 3. september 1757) var en dansk præst. Han var søn af provinsialmedikus, dr. med. Frands Reenberg (død 1727) og dennes 1. hustru, Bente Marie de Hemmer (død 1697), samt gift med Christine, født Lerche.

Som privatist blev han student 1705 og var alumn på Borchs Kollegium 1710-1712. Straks efter at han var kommet ind på kollegiet, benyttede hans farbroder stiftsprovst Morten Reenberg hans hjælp i en strid med daværende professor Jacob Lodberg om Verdens Evighed, i det den unge mand tog dette emne til genstand for sin første disputats. Men næppe var den påbegyndte trykning kommet Lodberg for øje, før denne satte alt i bevægelse for at få skriftet supprimeret, hvad ogsaa lykkedes.

1715 blev Reenberg præst i Finderup (ved Slagelse), senere herredsprovst. Ligesom farbroderen, stiftsprovsten, var han pietismens svorne fjende. Da derfor kirkeinspektionskollegiet allerede efter sit første møde 1738 ønskede præsternes betænkning om kirketugt, husbesøg, medhjælpere og deslige, gav Reenberg meget hurtig på egne og sine herredsbrødres vegne kollegiet ren besked om, at nye forholdsregler slet ikke behøvedes, når man blot ville holde sig efter ritualets forskrifter; derimod vilde almueskolers oprettelse overalt på landet være det bedste middel til almuens kristelige oplysning.

I "Spectatorfejden", hvor Jørgen Riis havde rettet et skarpt angreb på præsterne, udgav Reenberg anonymt et interessant og dygtigt modskrift, En Faders sidste Brev til en ung Student (1745), hvori han dog giver Spectator ret i meget og nærmere udvikler, hvorledes den præstelige gerning er at forrette.

Kilder 
 

Præster fra Danmark
Teologer fra Danmark
Danskere i 1700-tallet
Artikler fra 1. udgave af Dansk biografisk leksikon
Munkholm Odde

Munkholm Odde er en krumodde, ved den nordøstlige ende af Thyholm (Hvidbjerg Sogn, Struer Kommune). Den ligger ud til Kås Bredning i Limfjorden, overfor sydvestenden af Mors, og med Agerø mod nord. Munkholm Odde indgår sammen med Fuglholm og Katholm Odde og Plethøj Plantage i en 87 hektar stor naturfredning der blev oprettet i 1978. Det fredede kystområde der er præget af krumodder og laguner er et yndet yngle og rasteområde for vade- og svømmefugle.

Kilder og henvisninger

 Kort over odderne på miljoegis.mim.dk

Fredede arealer i Danmark
Struer Kommunes geografi
Pavlos Pavlidis

Pavlos Pavlidis (Græsk: Παῦλος Παυλίδης; død 1968) var en græsk sportsskytte. Han deltog i de første moderne olympiske lege i Athen i 1896. 

Pavlidis stillede op i militærriffel over 200 m. Tyve skytter var tilmeldt i disciplinen, der blev en græsk triumf med grækere på de fem første pladser. Vinder blev Pantelis Karasevdas med 2.350 point, mens Pavlidis blev toer med 1.978 point og Nikolaos Trikoupis treer med 1.713 point. 

Pavlidis deltog også i militær pistol og fri riffel, men hans placeringer ved disse konkurrencer kendes ikke, dog endte han ikke blandt de fem bedste i nogen af disciplinerne.

Referencer

Eksterne henvisninger 

Skytter fra Grækenland
Tjek fødselsår
Deltagere for Grækenland ved sommer-OL 1896
Olympiske sølvmedaljevindere fra Grækenland
Krumodde

En krumodde er en odde der ofte dannes på lavt vand ved kysterne. En krumodde danner en bue, og har en vindside  hvor bølger og vind  fører sand og grus op på kysten, og en læside, der danner en vig med stille vand, som undertiden  kan danne en lagune eller strandsø, hvis buen når helt rundt.  Undertiden dannes med tiden  flere krumodder efter hinanden, og flere halvøer består af flere tidligere krumodder der er vokset sammen.

Eksterne kilder/henvisnigner
 Danmarks Kyster, af Valdemar Kappel, Torben Gang Rasmussen og Jørn Waneck,  Politikens Forlag i samarbejde med Danmarks Naturfredningsforening.

Kyst- og havlandskabsformer
Georgios Orphanidis

Georgios Orphanidis (eller Orfanidis, Græsk: Γεώργιος Ορφανίδης) (født 1859, død 1942) var en græsk sportsskytte. Han deltog i tre af de første olympiske lege i moderne tid.

I 1896 deltog Orphanidis i alle fem konkurrencer i skydning. Den første konkurrence var militær riffel, hvor han endte på en femteplads, med et samlet resultat på 1.698. Hans placering i den anden konkurrence, militær pistol, kendes ikke, men man ved han ikke endte blandt de tre bedste. I fri pistol endte han som den sidste af fem skytter.

I pistol på 25 m fik Orphanidis sin første placering i toppen. Hans samlede resultat var på 249 points og gav ham andenpladsen bag landsmanden Ioannis Phrangoudis med 344 point, mens danske Holger Nielsen blev treer (ukendt pointtal). Endelig opnåede han sit bedste resultat, da han vandt konkurrencen i fri riffel, hvor han med en score på 1.583 point besejrede Phrangoudis, der fik 1.312 point, mens danske Viggo Jensen blev treer med 1.305 point. I konkurrencen deltog tyve skytter, deraf atten fra Grækenland.

Hans næste olympiske lege var de olympiske mellemlege 1906, også i Athen. Her deltog han i hele ti konkurrencer, hvor han dog i de fleste opnåede sekundære placeringer. Han vandt én konkurrence, fri pistol på 50 m, hvor han scorede 221 point, mens franske Jean Fouconnier med 219 point blev toer og grækeren Aristidis Rangavis med 218 point blev treer.

Endelig deltog han i fire konkurrencer ved OL 1908 i London. De tre var holdkonkurrencer, hvor han var med til at blive nummer syv i fri pistol, nummer ni i fri riffel og nummer syv i militærriffel. Hans eneste individuelle konkurrence var riffelskydning, hvor han blev nummer femten.

Orphinidis var søn af en professor i medicin og blev selv uddannet jurist. Han virkede som advokat i mange år, og i 1920'erne var han medlem af Grækenlands olympiske komité.

Referencer

Eksterne henvisninger 

Skytter fra Grækenland
Deltagere for Grækenland ved sommer-OL 1896
Deltagere for Grækenland ved de olympiske mellemlege 1906
Deltagere for Grækenland ved sommer-OL 1908
Olympiske mestre fra Grækenland
Olympiske sølvmedaljevindere fra Grækenland
Ioannis Frangoudis

Ioannis Frangoudis (Græsk: Ιωάννης Φραγκούδης) (født 1863 i Limassol, død 19. oktober 1916 i New York) var en græsk/cypriotisk sportsskytte. Han deltog i de første moderne olympiske lege for Grækenland i 1896. 

Frangoudis deltog i fire af de fem konkurrencer i skydning ved OL 1896 i Athen. 

Han indledte med at blive nummer fire i militærpistol, hvorpå han blev nummer tre i fri pistol efter amerikaneren Sumner Paine, der vandt, og danske Holger Nielsen på andenpladsen.

I pistol på 25 m vandt han med 344 point, mens landsmanden, Georgios Orphanidis, blev toer med 249 point, og danske Holger Nielsen blev treer (ukendt pointtal). I den sidste konkurrence, fri riffel, tog han føringen efter de første ti skud, men de næste runder var ikke så gode, og han endte med 1.312 point på en andenplads efter Orphanidis, der fik 1.583 point. Danske Viggo Jensen blev nummer tre med 1.305 point. I konkurrencen deltog tyve skytter, deraf atten fra Grækenland.

Han var søn af en græsk konsul på Cypern, der ved hans fødsel var under britisk kontrol. I 1885 blev han uddannet på det græske militærakademi og havde ved OL i 1896 rang af kaptajn. Efter den græsk-tyrkiske krig (1897) blev han oberst, og han var ven med kong Georg. Han var sammen med kongen, da denne blev myrdet i Thessaloniki i 1913.

Referencer

Eksterne henvisninger 

Skytter fra Grækenland
Sportsfolk fra Cypern
Militærfolk fra Grækenland
Deltagere for Grækenland ved sommer-OL 1896
Olympiske mestre fra Grækenland
Olympiske sølvmedaljevindere fra Grækenland
Olympiske bronzemedaljevindere fra Grækenland
Medaljevindere ved sommer-OL 1896
John Paine

John Paine (8. april 1870 – 2. august 1951) var en amerikansk sportsskytte. Han deltog i de første Olympiske Lege i Athen, 1896.

Paine var med til alle tre konkurrencer i pistolskydning, men konkurrerede kun i militær pistol. Han, og hans bror Sumner, blev diskvalificeret fra hurtig skydende pistol, da de ikke havde den rigtige kaliber. I militær pistol vandt Paine let, med et samlet resultat på 442. Han trak sig derefter fra konkurrencen i fri pistol, da han, med egne ord, ikke ville gøre de græske skytter til grin.

Eksterne henvisninger 
 

Skytter fra USA
Krzysztof Popczyński

Krzysztof Popczyński (født 8. marts 1969) er en polsk tidligere fodboldspiller og senest træner for FC Djursland i Danmarkseriens pulje 3

Klubber som spiller 
 1989-1990: Garbania Krakow
 1990-1994: Hutnik Krakow
 1994: Kiruna FF
 1995: Hutnik Krakow
 1996: Panionios FC
 1996-1997: KS Borek
 1997-1998: Esbjerg fB
 1998-2001: Vágs Bóltfelag
 2002-2005: GÍ Gøta

Klubber som træner 
 1998-2001: Vágs Bóltfelag
 2002-2005: GÍ Gøta
 2006-2007: Havnar Bóltfelag
 2007-2008: Tvøroyrar Bóltfelag
 2008-2013: Aarhus Fremad
 2014-2015: FC Djursland

Eksterne henvisninger 
 Krzysztof Popczyński på 90minut.pl

Referencer 

Fodboldspillere fra Polen
Fodboldspillere fra Esbjerg fB
Fodboldtrænere fra Polen
Fodboldtrænere fra Aarhus Fremad
Sumner Paine

Sumner Paine (13. maj 1868 – 18. april 1904) var en amerikansk sportsskytte. Han deltog i de første Olympiske Lege i Athen, 1896.

Paine deltog i alle 3 pistolkonkurrencer. Han blev, sammen med hans bror John diskvalificeret fra konkurrencen i hurtigt skydende pistol, da han ikke havde den rigtige kaliber.

Begge brødre brugte Colt revolvere i konkurrencen i militær pistol. Dette gjorde dem meget bedre end de øvrige deltagere, og de vandt nemt de to øverste placeringer. John vandt guld, og Sumner sølv. Sumner vandt Guld i fri pistol, efter hans bror havde trukket sig fra konkurrencen.

Skytter fra USA
Nikolaos Morakis

Nikolaos Morakis (Græsk: Νικόλαος Μοράκης) var en græsk sportsskytte. Han deltog i de første moderne Olympiske Lege i Athen, 1896. 

Morakis deltog i militær pistol på 25 m. Han endte på en tredjeplads med 205 point, hvilket var langt bag de to amerikanske Paine-brødre, hvor John Paine opnåede 442 point og Sumner Paine 380 point. Han stillede desuden op i fri pistol på 30 m, hvor han blev nummer fire ud af de fem deltagere.

Noter

Referencer

Eksterne henvisninger 

Tjek fødsels- og dødsår
Skytter fra Grækenland
Deltagere for Grækenland ved sommer-OL 1896
Olympiske bronzemedaljevindere fra Grækenland
Personer i 1800-tallet
Anastasios Metaxas

Anastasios Metaxas (Græsk:Αναστάσιος Μεταξάς,født 27. februar 1862, død 28. januar 1937) var en græsk arkitekt og sportsskytte. Han deltog i fire af de første moderne olympiske lege.

Metaxas er mest kendt for, at være arkitekten der blev valgt til at renovere Panathinaiko Stadion op til de første moderne Olympiske Lege i Athen, der blev afholdt i 1896.

Han deltog også selv i OL 1896 og konkurrerede i militær riffel og fri riffel og sluttede som nummer fire i begge konkurrencer.

I 1906 deltog han i de mellemlege i Athen. Her stillede han op i hele ni konkurrencer, men opnåede bortset fra i en enkelt konkurrence blot sekundære placeringer. Hans bedste resultat kom i trapskydning med dobbeltskud, hvor han blev nummer to med tretten point. Her vandt briten Sidney Merlin med femten point, mens Merlins nevø, Gerald Merlin, blev nummer tre med tolv point.

Ved OL 1908 i London deltog Metaxas kun i trapskydning, hvor han han opnåede en delt tredjeplads med briten Alexander Maunder; begge opnåede 57 point. Vinder blev canadieren Walter Ewing med 72 point, mens hans landsmand, George Beattie, blev toer med 60 point.

Hans sidste OL blev legene i 1912 i Stockholm, hvor han stillede op i duelpistol, hvor han blev nummer 35, og trapskydning, hvor han blev nummer seks.

Udover det olympiske stadion tegnede Metaxas flere andre bygninger i Athen, heribland Benaki-museet og den franske ambassade.

Referencer

Eksterne henvisninger 
 

Arkitekter fra Grækenland
Skytter fra Grækenland
Deltagere for Grækenland ved sommer-OL 1896
Deltagere for Grækenland ved de olympiske mellemlege 1906
Deltagere for Grækenland ved sommer-OL 1908
Deltagere for Grækenland ved sommer-OL 1912
Olympiske sølvmedaljevindere fra Grækenland
Olympiske bronzemedaljevindere fra Grækenland
Tahaa

Tahaa
Tahaa (fransk île Tahaa, tidigere Uporu) er en ø i Fransk Polynesien i Stillehavet.

Geografi
Tahaa ligger i øgruppen Selskabsøerne og ligger ca. 200 km nordøst for Tahti. Øen har et areal på 88 km² og der bor ca. 4.400 personer på øen, hvoraf ca. 2000 bor i hovedbyen Patio. Øens højeste punkt er den slukkede vulkan Mont Ohiri på 598 meter. Raiatea deler koralrev og lagune med dens tvillingeø Raiatea.

Historie
Tahaa menes at være blevet befolket af polynesiere i 900-tallet. James Cook besøgte øene i 1769 på hans første rejse, og på dette tidspunkt var øen sandsynligvis under kontrol af Bora Bora. Øen blev franks protektorat i 1888 og i 1903 blev den sammen med resten af Fransk Polynesien indlemmet i det nyetablerede Établissements Français de l'Océanie (Fransk Oceanien).

Øer i Frankrig
Øer i Oceanien
Ethan Hawke

Ethan Green Hawke (født 6. november 1970 i Austin, Texas, USA) er en amerikansk skuespiller.

Hawke blev student fra The Hun School of Princeton og påbegyndte derefter sin filmkarriere. Han debuterede i Exploreres i 1985. Han fik sit gennembrud i Døde poeters klub i 1989 og har siden medvirket i en række film. I 1996 debuterede han som forfatter med bogen The Hottest State, der blev filmatiseret i 2007.

Ethan Hawke var 1998−2004 gift med skuespilleren Uma Thurman, som han har to børn med; Maya Ray (f. 1998) og Roan (f. 2002).

Filmografi i udvalg 
 Explorers (1985)
 Døde poeters klub (1989)
 Ulvehunden (1991)
 I den klare nat (1992)
 Vi lever (1993)
 Reality Bites (1994)
 Before Sunrise (1995)
 Gattaca (1997)
 Store forventninger (1998)
 The Newton Boys (1998)
 Sneen på cedertræerne (1999)
 Chelsea Walls (2001)
 Training Day (2001)
 Before Sunset (2004)
 Taking Lives (2004)
 Lord of War (2005)
 Sidste Nat på Station 13 (2005)
 The Hottest State (2006)
 Daybreakers (2009)
 Sinister (2012)
 Getaway (2013)
 Before Midnight (2013)

 Bibliografi 
 The Hottest State (1996)
 Ash Wednesday'' (2002)

Eksterne henvisninger 

 

Skuespillere fra USA
Romanforfattere fra USA
Manuskriptforfattere fra USA
Oscar-nominerede skuespillere
Christian Carl Gabel (flertydig)

Christian Carl Gabel er navnet på flere personer:

 Christian Carl Gabel – (1679-1748), admiral og deltager i Den Store Nordiske Krig.
 Christian Carl Gabel (amtmand) – (1724-1800), stiftamtmand i Aalborg Stift og senere amtmand i Skivehus Amt.
Johann Friederich Wever

Johann Friederich Wever (8. marts 1699 – 9. maj 1759 i København) var en dansk handelsmand.

Han kom, vistnok på foranledning af sin slægtning Michael Fabritius, til København og oprettede sammen med denne o. 1740 firmaet Wever og Fabritius, der drev en stor veksel- og kommissionsforretning, og som hørte til et af sin tids mest ansete handelshuse i Danmark. Tillige var Wever knyttet til de fleste større oversøiske handelsforetagender. Fra 1740 nævnes han som hovedparticipant i Asiatisk Kompagni og fik 1743 sammen med Fabritius titel af agent. 1746 blev han meddirektør for det kongelige vestindisk-guineiske Kompagni og købte 1754 dets plads og bygninger. Endvidere blev han 1747 meddirektør for det samme år oprettede almindelige handelskompagni, der 1750 overtog den grønlandske handel, 1752 meddirektør af Asiatisk Kompagni og 1755 tillige for det samme år oprettede Kongelige afrikanske Kompagni og beklædte disse to stillinger til sin død. 1754 udnævntes han til etatsråd og blev beskikket til overformynder, ligesom han i sine sidste leveår var, meddirektør af Det Kongelige Opfostringshus. Desuden var han medlem af kommissionen til opførelsen af Frederiks tyske Kirke på Christianshavn.

Johann Wever havde 19. januar 1748 ægtet sin 1746 afdøde kompagnon Michael Fabritius' enke Anna Maria f. Køster (17. november 1705 i Frankfurt am Main – 18. marts 1775), Dame de l'union parfaite; hun blev gift 3. gang, 8. december 1763, med dansk generalmajor Jean Baptiste Descarriéres de Longueville (1699 – 27. januar 1766).

Kilder 
 Louis Bobé, Efterladte papirer fra den Reventlowske Familiekreds, VI, 530. 602.
 Walter Wever, Geschichte der Familie Wever (Berlin 1898).

Erhvervsfolk fra Danmark
Danskere i 1700-tallet
Personer i Dansk Biografisk Leksikon
Israels økonomi

Israels økonomi er varieret med et stort statsejerskab og en højteknologisk sektor i hurtig udvikling. Landet er fattigt på naturressourcer, og er afhængig af import af råolie, kul, mad, uhuggede diamanter, andre produktionstilførsler og militærudstyr,- hvoraf USA har bidraget med 115 millarder dkr. siden slutningen af 2. verdenskrig. 
Landet har også modtaget stor social økonomisk støtte fra USA på 1,2 mia. USD pr. år siden slutningen af 2. verdenskrig, selv om de regelmæssige årsmængder er aftaget med 120 mio. USD pr. år siden 1998. I 2007 var den direkte økonomiske støtte fra USA omkring 120 mio. USD eller omkring 0,07% af Israels BNP. I maj 2007 blev Israel inviteret til at slutte sig til OECD.

Landets BNP (Købekraftsparitet) i 2006 nåede 195 mia. USD ifølge den Internationale Valutafond eller 179 mia. USD ifølge Verdensbanken. De vigtigste industrielle sektorer er bl.a. metalprodukter, elektronisk og biomedicinsk udstyr, fødevarer, kemikalier og transportudstyr. Den israelske diamantindustri er en af verdens centre for diamanthugning og pudsning. Israel er også et af verdens førende lande inden for softwareudvikling, og det er en vigtig turistdestination. I 1998 blev Tel Aviv kåret af Newsweek som en af de 10 mest teknologi-prægede byer i verden.

Israel har underskrevet frihandelsaftaler med EU, USA, EFTA, Tyrkiet, Mexico, Canada, Jordan og Egypten og 18. december 2007 blev Israel det første ikke-latinamerikanske land, der underskrev en frihandelsaftale med Mercosur.

Referencer

Ekstern henvisning 

 The World Factbook om Israels økonomi 

 

bn:ইসরায়েল#অর্থনীতি
Årets Verdensdansker

Årets Verdensdansker er en pris der bliver uddelt årligt af Danes Worldwide. Prisen bliver tildelt en dansker, der er bosat i udlandet, og som har gjort en indsats for at fremme danske værdier i udlandet. Den blev første gang uddelt 27. juli 2008, og den første pris blev givet til den tidligere fodboldspiller Michael Laudrup.

Vindere af prisen 
 2008: tidligere fodboldspiller Michael Laudrup
 2009: musiker og komponist Bent Fabricius-Bjerre
 2010: eliteforsker Lene Vestergaard Hau
 2012: balletmester Nikolaj Hübbe
 2015: skuespiller Nikolaj Coster-Waldau
 2019: EU-konkurrencekommisær Margrethe Vestager

Eksterne henvisninger 
 Danes Worldwides hjemmeside

Referencer 

Hædersbevisninger fra Danmark
Schwaben (stammehertugdømme)

Stammehertugdømmet Schwaben (fra 539 til 744 kaldt Hertugdømmet Alamannien eller Hertugdømmet Alemannien) lå i Mellemeuropa, og det eksisterede frem til 1268.

Hertugdømmets område 
Hertugdømmet bestod af regeringsdistriktet Schwaben i det nuværende Bayern, Baden-Württemberg, Alsace i Frankrig, Vorarlberg i Østrig, Liechtenstein samt det meste af Schweiz.

Hertugdømmets historie 
Det vestgermanske folk Alemanner boede ved Romerrigets grænse. Indtil Alemannien blev indlemmet i Frankerriget bestod området af flere mindre kongeriger.

Fra 539 til 744 indsatte de frankiske konger af Merovinger-slægten hertuger i Alemannien.

Fra 843 kom området efterhånden under Østfranken.

Hertugdømmets storhedstid var fra 909 til 1268. I denne periode havde Schwaben hertuger fra en del forskellige fyrstehuse. Frederik Barbarossa, Konrad 3. af Franken og enkelte andre hertuger opnåede at blive konger eller kejsere i det Tysk-romerske rige.

Alemannisk sprog 
De alemanniske dialekter tilhører den højtyske gren af det tyske sprog.

Tyskland i middelalderen
Frankrig i middelalderen
Østrig i middelalderen
Schweiz i middelalderen
Tidligere tyske stater
Stammehertugdømme